Diari Oficial de la Generalitat Valenciana


Sumari del DOGV 7042, del 10-06-2013 (2013/6059)

ORDE 2/2013, de 7 de juny, de la Conselleria de Sanitat, per la qual es regula el procediment per a la jubilació forçosa, la prolongació de la permanència en el servici actiu i la jubilació voluntària del personal adscrit a les institucions sanitàries dependents de la Conselleria de Sanitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7042

Data del DOGV
:   10-06-2013

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2013/6059


Data del document
:   07-06-2013

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * condició de jubilació
    * administració del personal
    * legislació
    * professió sanitària
    * funcionari

ORDE 2/2013, de 7 de juny, de la Conselleria de Sanitat, per la qual es regula el procediment per a la jubilació forçosa, la prolongació de la permanència en el servici actiu i la jubilació voluntària del personal adscrit a les institucions sanitàries dependents de la Conselleria de Sanitat.  
  
 [2013/6059]  
PREÀMBUL  
  
L'article 26 i la disposició transitòria sèptima de la Llei 55/2003, de 16 de desembre, de l'Estatut Marc del Personal Estatutari dels Servicis de Salut (en avant, EM), van introduir innovacions importants en matèria de jubilació, que es traduïxen en la reducció de l'edat de jubilació forçosa del personal estatutari de 70 anys a 65 anys. No obstant això, s'establixen uns supòsits que possibiliten, en determinades circumstàncies, prolongar la permanència en el servici actiu:  
a) L'article 26.3 de l'EM preveu el cas en què es pot prorrogar el servici actiu ?a instància de la persona interessada- quan en el moment de complir l'edat de jubilació forçosa li falten sis anys o menys de cotització per a tindre dret a la pensió de jubilació. Esta pròrroga no pot prolongar-se més enllà del dia en què la persona interessada complete el temps de cotització necessari per a tindre dret a la pensió de jubilació, siga quin siga el seu import. La concessió de la pròrroga està supeditada al fet d'acreditar que té la capacitat funcional necessària per a exercir la professió o realitzar les activitats corresponents al seu nomenament.  
  
b) La disposició transitòria sèptima de l'EM va establir un règim transitori de jubilació que permetia que el personal estatutari fix que a la entrada en vigor d'esta llei haguera complit els 60 anys d'edat poguera prolongar l'edat de jubilació, una vegada complits els 65 anys d'edat, fins a aconseguir els 35 anys de cotització a la Seguretat Social, amb el límit de 70 anys d'edat, sempre que quede acreditada la capacitat funcional necessària per a exercir la professió o exercir les funcions corresponents al seu nomenament. El dia 18 de desembre de 2008 va deixar de tindre vigència este supòsit de prolongació del servici actiu atés que ja han transcorregut cinc anys des de l'entrada en vigor d'esta llei.  
  
c) En el paràgraf segon de l'article 26 de l'EM es preveu que la persona interessada puga sol·licitar prolongar la permanència en el servici actiu fins que complisca 70 anys d'edat, sempre que quede acreditat que té la capacitat funcional per a exercir el lloc de treball. La pròrroga ha de ser autoritzada pel servici de salut depenent de les necessitats de l'organització, articulades en el marc dels plans d'ordenació de recursos humans definits en l'article 13 de l'EM.  
  
Basant-se en l'esmentada normativa, les Instruccions de 3 d'abril de 2006, del director gerent de l'Agència Valenciana de Salut (AVS), van regular els casos i els procediments sobre la jubilació i la prolongació del servici actiu del personal estatutari de l'Agència Valenciana de Salut, a compte de l'aprovació futura d'un pla d'ordenació de recursos humans que determinara les necessitats de l'organització que s'hagueren de tindre en compte per a avaluar les sol·licituds de prolongació del servici actiu formulades a l'empara del paràgraf segon de l'article 26.2 de l'EM.  
Encara que la relació jurídica estatutària és la situació preeminent en l'àmbit sanitari, hem de tindre en compte que també està adscrit i realitza la seua activitat en una institució sanitària personal funcionari de l'Administració de la Generalitat, la gestió del qual té atribuïda la Conselleria de Sanitat i que, per tant, es regix per la Llei 10/2010, de 9 de juliol, d'Ordenació i Gestió de la Funció Pública Valenciana (LOGFPV), atenent les disposicions reglamentàries específiques de desplegament d'esta dictades com a conseqüència de les peculiaritats pròpies d'este àmbit (article 4.5), i correspon també a la Conselleria de Sanitat elaborar els instruments de planificació d'este personal que haja d'aprovar el Consell (apartats 1.e i 2 de l'article 9 i article 45).   
  
L'article 63 de la LOGFPV establix que la jubilació forçosa dels funcionaris inclosos en el seu àmbit d'aplicació es declararà d'ofici en complir l'edat legalment establida, amb la possibilitat que, a sol·licitud de l'interessat, l'Administració resolga de forma motivada l'acceptació o la denegació de prolongació de la permanència en el servici actiu, com a màxim fins que es complisquen els 70 anys d'edat.  
  
Així mateix, està adscrit i exercix la seua activitat en una institució sanitària, sota la potestat organitzativa i de gestió de la Conselleria de Sanitat, personal funcionari procedent de transferències de l'Estat i de diverses corporacions locals, a què resultarà d'aplicació l'Estatut Marc i la normativa que el desplega en els termes establits en l'article 2.3 de l'EM.  
La norma reguladora de les bases comunes del règim jurídic de tot el personal, estatutari i funcionari, nomenat anteriorment ?la Llei 7/2007, de 12 d'abril, de l'Estatut Bàsic de l'Empleat Públic (EBEP)- disposa en l'article 67.3 que la jubilació forçosa es declararà d'ofici en complir el funcionari els seixanta-cinc anys d'edat i que la prolongació de la permanència en el servici actiu com a màxim fins que es complisquen setanta anys d'edat, a petició de l'interessat, serà acceptada o denegada per l'administració pública competent de forma motivada.  
  
Amb l'entrada en vigor, el passat 1 de gener de 2013, de la Llei 27/2011, d'1 d'agost, sobre actualització, adequació i modernització del sistema de la Seguretat Social, que ha establit gradualment unes noves edats de jubilació i períodes de cotització fins a aconseguir els 67 anys, l'edat de jubilació forçosa del personal estatutari i funcionari inclòs en el règim general de Seguretat Social ha de determinar-se actualment d'acord amb la previsió de l'article 11.1 del Reial Decret Llei 20/2012, de 13 de juliol, de mesures per a garantir l'estabilitat pressupostària i de foment de la competitivitat, que disposa que, amb independència de l'edat legal de jubilació forçosa establida en l'article 67.3 de l'EBEP, l'edat de la jubilació forçosa del personal funcionari inclòs en el règim general de Seguretat Social serà, en tot cas, la que prevegen les normes reguladores de l'esmentat règim per a l'accés a la pensió de jubilació en la modalitat contributiva sense coeficient reductor per raó de l'edat. Per tant, l'edat de jubilació forçosa establida en 65 anys per l'article 67.3 de l'EBEP serà d'aplicació als funcionaris inclosos en el règim de classes passives, en no haver sigut afectat per la Llei 27/2011, d'1 d'agost.  
  
D'altra banda, la disposició derogatòria única del Reial Decret Llei 20/2012, de 13 de juliol, ha suprimit la modalitat de jubilació voluntària parcial dels funcionaris públics que s'establia en la lletra d) de l'apartat 1 de l'article 67 de l'EBEP i, per tant, la mateixa previsió establida en l'article 26.4 de l'EM per al personal estatutari.  
  
L'article 63 de la LOGFPV s'ha adaptat a la nova normativa bàsica en matèria de jubilació dels funcionaris establida en l'EBEP suprimint la modalitat de jubilació voluntària parcial, per mitjà del Decret Llei 6/2012, de 28 de setembre, del Consell, de desplegament i aplicació de les disposicions incloses en l'esmentat Reial Decret Llei 20/2012, de 13 de juliol.   
Com que els elements essencials de la jubilació estan regulats en els mateixos termes per al personal estatutari, per al personal funcionari de la Generalitat i per al personal funcionari transferit en les respectives lleis específiques d'aplicació, de conformitat amb els preceptes esmentats anteriorment, resultava procedent que tant el personal estatutari com el personal funcionari adscrit a les institucions sanitàries dependents de la Conselleria de Sanitat foren incorporats al mateix instrument tècnic d'ordenació del personal i, en conseqüència, des de la seua entrada en vigor, els foren aplicats els mateixos procediments per a la declaració de jubilació forçosa i, si és el cas, els mateixos supòsits determinants de la prolongació del servici actiu.   
Per tant, en execució de les previsions normatives anteriorment exposades, s'ha aprovat el Pla d'Ordenació de Recursos Humans de les institucions sanitàries de la Conselleria de Sanitat, que en l'annex II establix les previsions oportunes en matèria de jubilació dels esmentats col·lectius que presten servicis en les institucions sanitàries dependents de la Conselleria de Sanitat. Segons la normativa assenyalada, la regla general i automàtica d'aplicació serà la jubilació forçosa del personal estatutari i funcionari quan complisca l'edat legalment establida. Este acte declaratiu, reglat i obligat, està subjecte a dos excepcions: la que es basa en el fet de permetre al personal completar el període de cotització necessari per a tindre dret a pensió de jubilació, sempre que quede acreditada la seua capacitat psiquicofísica per a realitzar les activitats corresponents; i aquella altra que, a fi d'afavorir una millor organització dels servicis públics, amb la sol·licitud prèvia de l'interessat, permetrà prolongar la seua permanència en el servici actiu fins als 70 anys com a màxim, per mitjà de l'oportuna autorització administrativa, amb acreditació prèvia de la capacitat funcional necessària per a realitzar les activitats corresponents i sempre que hi haja una necessitat organitzativa i/o assistencial que ho justifique, la qual ha de fixar els criteris o els aspectes de caràcter organitzatiu i assistencial que s'han de tindre en compte per a determinar en cada cas concret la concurrència o no d'esta necessitat.   
Així, establit el marc substantiu de la matèria que ens ocupa pel Pla d'Ordenació de Recursos Humans de les institucions sanitàries de la Conselleria de Sanitat, cal establir el procediment que permeta aplicar les previsions esmentades.  
En virtut de tot el que s'ha expressat anteriorment, de conformitat amb el que establixen els articles 28.e) i 37 de la Llei 5/1983, de 30 de desembre, del Consell, d'acord amb les competències atribuïdes per la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana i el Decret 191/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Sanitat i es regulen els òrgans de gestió de l'Agència Valenciana de Salut, i amb l'informe previ de l'Advocacia General de la Generalitat Valenciana,  
  
ORDENE  
  
Article 1. Objecte i àmbit d'aplicació  
1. Esta orde té per objecte la regulació dels procediments que s'han de seguir per a la jubilació forçosa per compliment de l'edat prevista legalment, per a la prolongació de la permanència en el servici actiu i per a la jubilació voluntària total del personal estatutari i funcionari que es trobe adscrit a les institucions sanitàries dependents de la Conselleria de Sanitat, de conformitat amb les respectives normes legals específiques d'aplicació a cada un dels esmentats col·lectius i de les previsions sobre esta matèria contingudes en l'annex II del Pla d'Ordenació de Recursos Humans del personal adscrit a les institucions sanitàries dependents de la Conselleria de Sanitat.   
  
2. Així mateix, esta orde establix el procediment que permet que les resolucions per les quals es va autoritzar al personal estatutari la prolongació de la permanència en el servici actiu, per aplicació de la instrucció quinta de les Instruccions de 3 d'abril de 2006, del director gerent de l'AVS, que estaven condicionades a les especificacions d'un pla d'ordenació de recursos humans, puguen ser novament valorades d'acord amb les previsions sobre esta matèria contingudes en l'annex II del Pla d'Ordenació de Recursos Humans del personal adscrit a les institucions sanitàries dependents de la Conselleria de Sanitat.  
  
3. El que disposa esta orde no serà d'aplicació als procediments per a la jubilació forçosa, per a la prolongació de la permanència en el servici actiu i per a la jubilació voluntària del personal funcionari de la Generalitat destinat en servicis centrals i direccions territorials de la Conselleria de Sanitat.  
4. En tot allò que no preveu esta orde, serà d'aplicació el que disposa el títol VI de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 2. Òrgans competents  
1. La resolució dels procediments de jubilació forçosa, dels procediments de prolongació de permanència en el servici actiu i les seues pròrrogues, i de jubilació voluntària correspondrà, per delegació del director gerent de l'Agència Valenciana de Salut, als directors gerents dels departaments de Salut, al director del consorci, als directors dels hospitals de la Malva-rosa i Ontinyent, als dels hospitals d'atenció a crònics i de llarga estada, als comissionats i als altres directors de centres supradepartamentals o no departamentals, respecte al personal adscrit.  
Les resolucions que es dicten en els esmentats procediments posen fi a la via administrativa. Els recursos administratius de reposició que s'hi interposen els resoldrà el director general de Recursos Humans de la Sanitat, per delegació del director gerent de l'Agència Valenciana de Salut.  
2. La iniciació i la resolució dels procediments de jubilació forçosa, així com la resolució dels procediments de prolongació de permanència en el servici actiu i les seues pròrrogues i de jubilació voluntària, correspondrà, per delegació del subsecretari de la Conselleria de Sanitat, als directors dels centres de Salut Pública, respecte al personal adscrit.  
  
Les resolucions que es dicten en els esmentats procediments posen fi a la via administrativa. Els recursos administratius de reposició que s'hi interposen els resoldrà el director general de Recursos Humans de la Sanitat, per delegació del subsecretari de la Conselleria de Sanitat.  
  
  
Article 3. Jubilació forçosa per compliment de l'edat legalment establida  
1. Els òrgans competents declararan la jubilació forçosa del personal estatutari i del personal funcionari inclòs en el règim general de la Seguretat Social en la data en què l'interessat complisca l'edat que es preveu en l'article 161.1.a) en relació amb la disposició transitòria vint del Reial Decret Legislatiu 1/1994, de 20 de juny, pel qual s'aprova el text refós de la Llei General de la Seguretat Social, per a l'accés a la pensió de jubilació en la modalitat contributiva sense coeficient reductor per raó de l'edat, o aquella edat que prevegen les normes reguladores de l'esmentat règim en cada moment.  
  
2. La jubilació forçosa del personal funcionari inclòs en el règim de classes passives la declararà l'òrgan competent en la data en què l'interessat complisca els 65 anys d'edat, o aquella edat que prevegen les normes reguladores de l'esmentat règim en cada moment.  
  
  
Article 4. Procediment   
1. Iniciació i instrucció  
El procediment de jubilació forçosa per compliment de l'edat legalment establida s'iniciarà per mitjà de comunicació al personal, la qual haurà de ser remesa amb tres mesos d'antelació al compliment de l'edat de jubilació forçosa determinada de conformitat amb l'article anterior.  
  
La comunicació d'inici del procediment enunciarà les opcions següents que, en cada cas, podrà exercir l'interessat, per mitjà de la presentació de la corresponent sol·licitud; indicarà els terminis per a això, la documentació que cal adjuntar i el lloc, de conformitat amb el model inclòs en l'annex d'esta orde:  
a) Que la jubilació forçosa es faça efectiva en la data de compliment dels 65 anys d'edat, per complir el període de cotització exigit per la legislació vigent en el corresponent exercici als efectes que li siga reconegut el dret a la pensió de jubilació sense coeficient reductor per raó de l'edat.  
b) Que la jubilació forçosa es faça efectiva en la data de compliment de l'edat que en cada exercici corresponga als efectes que se li siga reconegut el dret a la pensió de jubilació sense coeficient reductor per raó de l'edat.  
c) La prolongació de la permanència en el servici actiu per adquisició de drets de pensió de jubilació, a l'empara del que preveu l'apartat 2.A de l'annex II del Pla d'Ordenació de Recursos Humans del personal adscrit a les institucions sanitàries dependents de la Conselleria de Sanitat.  
d) La prolongació de la permanència en el servici actiu fins a, com a màxim, els 70 anys d'edat, justificada en raons organitzatives i/o assistencials, a l'empara del que preveu l'apartat 2.B de l'annex II del Pla d'Ordenació de Recursos Humans del personal adscrit a les institucions sanitàries dependents de la Conselleria de Sanitat.  
  
e) La suspensió del procediment de jubilació forçosa, per trobar-se l'interessat en situació administrativa diferent de la d'actiu, fins al moment en què sol·licite la reincorporació o el reingrés al servici actiu i, com a màxim, fins als 70 anys d'edat.  
Les opcions recollides en les lletres d) i e) no podran ser exercides pel personal estatutari i funcionari que, de conformitat amb la normativa vigent o que es dicte en el futur, pertanga a categories professionals declarades a extingir o ocupe places o llocs declarats a amortitzar, independentment del seu sistema de retribucions.  
El personal funcionari inclòs en el règim de classes passives podrà exercir l'opció recollida en la lletra c), a l'empara del que establix l'article 28.2.a) del Reial Decret Legislatiu 670/1987, de 30 d'abril, pel qual s'aprova el text refós de Llei de Classes Passives de l'Estat.  
  
2. Resolució   
En funció de la sol·licitud formulada, la resolució que es comunicarà a l'interessat ha de tindre el contingut següent:  
a) En el cas que la sol·licitud presentada per l'interessat siga la de les lletres a) i b) de l'apartat anterior, es dictarà la corresponent resolució de jubilació forçosa, especificant la data en què es farà efectiva.  
  
b) Quan l'interessat sol·licite la prolongació de la permanència en el servici actiu per adquisició de drets de pensió de jubilació, de conformitat amb l'apartat 2.A de l'annex II del Pla d'Ordenació de Recursos Humans de les institucions sanitàries de la Conselleria de Sanitat, es dictarà una resolució on serà declarada la suspensió del procediment de jubilació forçosa per compliment de l'edat legalment establida i l'inici del corresponent procediment.  
c) Quan l'interessat sol·licite la prolongació de la permanència en el servici actiu, com a màxim fins als 70 anys d'edat, justificada en raons organitzatives i/o assistencials, de conformitat amb l'apartat 2.B de l'annex II del Pla d'Ordenació de Recursos Humans de les institucions sanitàries de la Conselleria de Sanitat, es dictarà una resolució on es declare la suspensió del procediment de jubilació forçosa per compliment de l'edat legalment establida i l'inici del corresponent procediment.  
  
d) Quan l'interessat sol·licite la suspensió del procediment de jubilació forçosa, per trobar-se en situació administrativa diferent de la d'actiu, es dictarà una resolució de suspensió del procediment de jubilació forçosa com a màxim fins al compliment dels 70 anys d'edat, amb indicació que el procediment es declararà d'ofici en el moment en què sol·licite la reincorporació o el reingrés al servici actiu.  
  
En el cas que l'interessat no presente una sol·licitud o la presente fora del termini atorgat per a això, siga quina siga l'opció que efectue, l'òrgan competent dictarà una resolució de jubilació forçosa per compliment de l'edat legalment establida, especificant la data en què es farà efectiva.  
  
Article 5. Procediment de prolongació de permanència en el servici actiu motivada per l'adquisició de drets de pensió, de conformitat amb l'apartat 2.A de l'annex II del Pla d'Ordenació de Recursos Humans de les institucions sanitàries de la Conselleria de Sanitat  
1. Iniciació i instrucció  
Dictada la resolució de suspensió del procediment de jubilació forçosa per compliment de l'edat legalment establida i d'inici del procediment de prolongació de la permanència en el servici actiu per consolidació de drets de pensió, de conformitat amb l'apartat 2.A de l'annex del Pla d'Ordenació de Recursos Humans de les institucions sanitàries de la Conselleria de Sanitat, l'òrgan competent remetrà la sol·licitud de l'interessat a la corresponent unitat perifèrica de prevenció de riscos laborals.   
  
La Unitat Perifèrica de Prevenció de Riscos Laborals, en el termini màxim d'un mes, ha emetre un informe, en sentit positiu o negatiu, respecte de la capacitat psiquicofísica del sol·licitant per a exercir la professió o realitzar les activitats corresponents al seu nomenament.  
2. Resolució   
L'òrgan competent resoldrà favorablement la sol·licitud quan l'interessat acredite que, en el moment de complir l'edat de jubilació forçosa legalment establida, li falten sis anys o menys per a tindre dret a pensió de jubilació, siga quin siga l'import d'esta i la capacitat psiquicofísica necessària per a exercir la professió o les activitats pròpies del seu nomenament, segons l'informe de la Unitat Perifèrica de Prevenció de Riscos Laborals, i indicarà expressament:   
  
a) Que esta prolongació s'atorga per un període inicial d'un any i que les possibles pròrrogues s'estendran, com a màxim, fins a la data de compliment del període de cotització exigit per a causar pensió de jubilació.   
b) Que esta prolongació i les possibles pròrrogues estan condicionades al manteniment de la capacitat psiquicofísica necessària per a exercir la professió o les activitats pròpies del seu nomenament.  
c) La data de començament i finalització de la prolongació de la permanència en la situació de servici actiu.  
d) En el cas que l'interessat dispose d'un nomenament de caràcter temporal, que l'autorització de prolongació de la permanència en el servici actiu quedarà sense efectes abans de la data fins a la qual li ha sigut concedida si sobrevé alguna de les causes establides d'extinció del nomenament temporal.   
L'òrgan competent resoldrà desfavorablement la sol·licitud, i es procedirà a la declaració de jubilació forçosa per compliment de l'edat legalment establida, per alguna de les causes següents:  
a) No quedar acreditat que a l'interessat, en el moment de complir l'edat de jubilació forçosa legalment establida, li falten sis o menys anys de temps de cotització per a causar pensió de jubilació.  
b) No resultar acreditat que l'interessat té la capacitat psiquicofísica necessària per a exercir la professió o realitzar les activitats corresponents al seu nomenament, segons l'informe de la Unitat Perifèrica de Prevenció de Riscos Laborals.  
  
Article 6. Pròrrogues anuals   
La prolongació de la permanència en el servici actiu inicialment atorgada pel període d'un any, en el supòsit i pel procediment establit en l'article 5 anterior, podrà ser objecte de pròrroga anual per mitjà del corresponent procediment iniciat d'ofici, amb dos mesos d'antelació a la data d'acabament de la vigència de l'anterior resolució de prolongació o pròrroga, amb els requisits i els condicionaments assenyalats en l'esmentat article.  
  
Article 7. Procediment per a la prolongació de la permanència en el servici actiu justificada en raons organitzatives i/o assistencials, de conformitat amb l'apartat 2.B de l'annex II del Pla d'Ordenació de Recursos Humans de la Conselleria de Sanitat  
1. Iniciació i instrucció   
Dictada la resolució de suspensió del procediment de jubilació forçosa per compliment de l'edat legalment establida i d'inici del procediment de prolongació de la permanència en el servici actiu, de conformitat amb l'apartat 2.B de l'annex II del Pla d'Ordenació de Recursos Humans de les institucions sanitàries de la Conselleria de Sanitat, l'òrgan competent remetrà la sol·licitud de l'interessat a la corresponent unitat perifèrica de prevenció de riscos laborals.   
  
La Unitat Perifèrica de Prevenció de Riscos Laborals, en el termini màxim d'un mes, emetrà un informe, en sentit positiu o negatiu, respecte de la capacitat psiquicofísica del sol·licitant per a exercir la professió o realitzar les activitats corresponents al seu nomenament.  
Si este informe és negatiu, el procediment acabarà amb la declaració de jubilació forçosa per compliment de l'edat legalment establida.  
  
Si este informe és positiu, la direcció del centre valorarà la sol·licitud a fi de determinar si concorren necessitats organitzatives i/o assistencials que justifiquen l'autorització, seguint els criteris següents:   
  
a) La necessitat de mantindre la cobertura del lloc ocupat, la conveniència de la seua amortització o la decisió de fer front amb este recurs a una altra necessitat assistencial que es considera prioritària.   
b) La previsió de substitució de l'interessat, per al qual s'haurà de valorar no sols la categoria professional a què pertanga, sinó també el contingut funcional del lloc que exercisca, així com la possibilitat de fidelització o promoció interna d'altres professionals.  
c) El valor qualitatiu del treball exercit per l'interessat, és a dir, la seua implicació en els objectius fixats per l'organització i el rendiment o els resultats obtinguts i, si és el cas, l'absentisme observat durant els tres últims anys immediatament anteriors a la data de la sol·licitud.  
  
2. Resolució  
L'òrgan competent autoritzarà la sol·licitud de prolongació de la permanència en el servici actiu, per entendre que hi ha necessitats organitzatives i/o assistencials que ho justifiquen, en els casos següents :   
a) Quan de l'esmentada valoració es concloga que, sent necessari mantindre la cobertura del lloc, hi ha una impossibilitat de substitució de l'interessat.  
b) Quan d'esta valoració es concloga que, sent necessari mantindre la cobertura del lloc i, fins i tot, resultant factible la substitució de l'interessat, del valor qualitatiu del treball exercit per este es deduïsca una trajectòria especialment meritòria.   
En este cas, la resolució indicarà expressament:  
a) Que la prolongació de la permanència en el servici actiu s'atorga per un període inicial d'un any, prorrogable anualment a instància de l'interessat, i com a màxim fins a l'edat de 70 anys, de conformitat amb el procediment establit en els articles anteriors.  
b) La data de començament i acabament de la prolongació de la permanència en la situació de servici actiu.  
c) En el cas que l'interessat dispose d'un nomenament de caràcter temporal, que l'autorització de prolongació de la permanència en servici actiu o les seues pròrrogues quedarà sense efectes abans de la data fins a la qual li van ser concedides si sobrevé alguna de les causes establides d'extinció del nomenament temporal.   
L'òrgan competent denegarà la sol·licitud, i es procedirà a la declaració de jubilació forçosa per compliment de l'edat legalment establida, quan no quede acreditada l'existència les necessitats organitzatives o assistencials que justifiquen la prolongació, de conformitat amb els criteris assenyalats en l'apartat 1 d'este article.  
  
  
Article 8. Pròrrogues anuals   
La prolongació de la permanència en el servici actiu inicialment atorgada pel període d'un any, en el supòsit i pel procediment establit en l'article 7 anterior, podrà ser objecte de pròrroga anual a instància de l'interessat amb els requisits i els condicionaments assenyalats en l'esmentat article.   
La instància l'haurà de presentar l'interessat amb dos mesos d'antelació a la data d'acabament de la vigència de l'anterior resolució de prolongació o pròrroga. L'òrgan competent resoldrà la jubilació forçosa de l'interessat si este no presenta la sol·licitud o la presenta transcorregut este termini.  
  
Article 9. Acabament de la prolongació de la permanència en el servici actiu o les seues pròrrogues per causes sobrevingudes  
No obstant haver-se concedit i estar vigent la prolongació de permanència en el servici actiu o les seues pròrrogues, en els supòsits i pels procediments establits en els articles anteriors, quan concórreguen circumstàncies sobrevingudes que generen dubtes sobre la capacitat fisicopsíquica de la persona interessada, s'iniciarà d'ofici el corresponent procediment que acabarà amb la declaració de jubilació forçosa en el cas que la corresponent unitat perifèrica de prevenció de riscos laborals emeta un informe negatiu sobre este punt.  
  
  
Article 10. Finalització de la prolongació de la permanència en el servici actiu o les seues pròrrogues a instàncies de l'interessat  
Les persones interessades a les quals s'haja concedit la prolongació de la permanència en el servici actiu o les seues pròrrogues, en els supòsits i pels procediments establits en els articles anteriors, podran posar-hi fi comunicant a l'òrgan competent la data prevista per a la seua jubilació amb una antelació mínima de quinze dies.  
  
  
Article 11. Jubilació voluntària total  
El personal inclòs en l'àmbit d'aplicació d'esta orde que posseïsca els requisits establits en la normativa reguladora del corresponent règim de Seguretat Social podrà optar per la jubilació voluntària total. En este cas, la sol·licitud que a este efecte formule li serà acceptada de forma expressa, i serà dictada la corresponent resolució de jubilació voluntària total amb l'acreditació prèvia del compliment dels esmentats requisits, per mitjà de certificat o de resolució administrativa emesos per l'òrgan competent per al reconeixement del dret a la pensió de jubilació.  
  
  
DISPOSICIONS TRANSITÒRIES  
  
Primera. Expedients de jubilació forçosa del personal estatutari que actualment es troba en període de prolongació del servici actiu  
Amb l'entrada en vigor d'esta orde, els òrgans competents iniciaran d'ofici un expedient de jubilació forçosa al personal estatutari que actualment es trobe en període de prolongació de permanència en el servici actiu autoritzada en virtut del que disposa l'article 26.2 de l'EM, d'acord amb la instrucció quinta de les Instruccions de 3 d'abril de 2006, del director gerent de l'AVS, ja que estaven condicionades a les especificacions d'un futur pla d'ordenació de recursos humans, de manera que siguen valorades novament de conformitat amb les especificacions assenyalades en l'apartat 2 B) de l'annex II del Pla d'Ordenació de Recursos Humans i l'article 7 d'esta orde.  
  
L'expedient podrà acabar bé amb una nova autorització amb els requisits i condicions assenyalats en l'article 7 d'esta orde, bé amb la declaració de jubilació forçosa.  
En tot cas, l'expedient finalitzarà amb la jubilació forçosa en els casos de personal estatutari en període de prolongació voluntària de permanència en el servici actiu que pertanga a categories professionals declarades a extingir o ocupe places o llocs declarats a amortitzar, independentment del seu sistema de retribucions.  
  
Segona. Autoritzacions de prolongació de la permanència en el servici actiu que no hagen iniciat l'efectivitat  
Amb l'entrada en vigor d'esta orde, les autoritzacions de prolongació de permanència en el servici actiu atorgades a personal estatutari, en virtut de l'article 26.2 de l'Estatut Marc, d'acord amb el que establix la mencionada instrucció quinta de les Instruccions de 3 d'abril de 2006, del director gerent de l'AVS, que no hagueren iniciat la seua efectivitat, ja que estaven condicionades a les especificacions d'un futur pla d'ordenació de recursos humans, de manera que siguen valorades novament de conformitat amb les especificacions assenyalades en l'apartat 2.B de l'annex II del Pla d'Ordenació de Recursos Humans i l'article 7 d'esta orde.  
La nova valoració podrà finalitzar bé amb una nova autorització amb els requisits i les condicions assenyalats en l'article 7 d'esta orde, bé amb la declaració de jubilació forçosa.  
En tot cas, es dictarà una resolució de jubilació forçosa en els supòsits de personal estatutari en període de prolongació de permanència en el servici actiu pertanyent a categories professionals declarades a extingir o ocupe places o llocs declarats a amortitzar, independentment del seu sistema de retribucions.  
  
  
DISPOSICIÓ ADDICIONAL  
  
Única. Incidència econòmica  
L'aplicació i posterior desplegament d'esta orde no podrà tindre cap incidència en la dotació de tots i cada un dels capítols de gasto assignats a la conselleria competent quant a la matèria, i en tot cas haurà de ser atés amb els mitjans personals i materials de la conselleria esmentada.  
  
  
DISPOSICIÓ DEROGATÒRIA  
  
Única. Pèrdua d'efecte  
Queden sense efecte les Instruccions de 3 d'abril de 2006, del director gerent de l'Agència Valenciana de Salut, que van regular els casos i els procediments sobre jubilació i prolongació del servici actiu del personal estatutari de l'Agència Valenciana de Salut.  
  
  
DISPOSICIONS FINALS  
  
Primera. Habilitacions  
S'autoritza el director gerent de l'Agència Valenciana de Salut a dictar totes les instruccions que siguen necessàries per al compliment del que disposa esta orde.  
  
Segona. Entrada en vigor  
Esta orde entra en vigor l'endemà de la publicació en el Diari Oficial de la Comunitat Valenciana.  
Esta orde s'exposarà en els taulers d'anuncis de tots els centres i institucions sanitàries i haurà de ser objecte de la major difusió possible.  
  
  
València, 7 de juny de 2013  
  
El conseller de Sanitat,  
MANUEL LLOMBART FUERTES